KIRJALLINEN KYSYMYS E-0278/02 esittäjä(t): Luckas Vander Taelen (Verts/ALE) komissiolle. Toimittajien puhevapauteen kohdistettu hyökkäys Maltalla.



Virallinen lehti nro 277 E , 14/11/2002 s. 0028 - 0029



KIRJALLINEN KYSYMYS E-0278/02 esittäjä(t): Luckas Vander Taelen (Verts/ALE) komissiolle (8. helmikuuta 2002) Aihe: Toimittajien puhevapauteen kohdistettu hyökkäys Maltalla Viimeaikaiset tapahtumat Maltalla ovat varsin askarruttava merkki siitä, minkälainen puhevapaus toimittajilla on tässä maassa. Maltan Public Broadcasting Services -yhtiö pidätti television urheilutoimittajan virasta, eikä hän saanut esiintyä valtion televisiokanavalla viikkoon, koska hän oli tuottanut tutkivan journalismin alaan kuuluvan ohjelman siitä, esiintyykö maltalaisessa jalkapalloilussa mahdollisesti korruptiota. Vielä pahempi on Maltan työväenpuolueen (MLP:n) johdon asenne. Kampanjoituaan ankarasti kansallisen television kolmea suosituinta ohjelmaa näiden joukossa EU:n toimielinten toimintatapaa käsittelevä ohjelma tuottavaa yhtiötä Where's Everybody vastaan, se on nyt päättänyt boikotoida kaikkia Where's Everybody -yhtiön televisio-ohjelmia ja johtavia henkilöitä. Kun otetaan huomioon, että MLP edustaa 46 prosenttia Maltan äänestäjistä ja tärkeintä vaihtoehtoa Maltan nykyiselle hallitukselle, tällainen boikotti merkitsee vakavaa hyökkäystä demokratian ja puhevapauden perussääntöjä vastaan. Paitsi että MLP:n boikotti osoittaa karkeaa ihmisten älykkyyden halveksuntaa, se tosiasiassa merkitsee sitä, että riippumattomat toimittajat ovat nyt Maltan työväenpuolueen uhkaamia, jos he poikkeavat puolueen linjalta. On erittäin ikävää, että MLP:n johto, joka edustaa tärkeintä vaihtoehtoa Maltan nykyiselle hallitukselle, näyttää haluavan, että Malta palaa 80-luvulle, jolloin poliittinen vihanpito kuului normaaliin päiväjärjestykseen. Tätä taustaa vasten kysyn, ottaako komissio tämän kysymyksen esiin neuvotteluissaan Maltan hallituksen kanssa? Mitä argumentteja komissio aikoo tuoda esiin neuvotellessaan Maltan viranomaisten kanssa varmistaakseen maltalaisten toimittajien puhevapauden ja tutkimisvapauden ilman mitään uhkia vallitsevan järjestelmän tai tulevien pääministerien taholta? Günter Verheugenin komission puolesta antama vastaus (1. maaliskuuta 2002) Komissio tarkkailee sananvapautta Maltalla, kuten kaikissa muissakin ehdokasvaltioissa, yhtenä tärkeimmistä jäsenyyden poliittisista kriteereistä. Vuoden 2001 säännöllisessä kertomuksessa Maltan edistymisestä liittymisvalmisteluissa(1) komissio toteaa, että sananvapautta on vaalittu Maltan perustuslaissa ja että sitä kunnioitetaan edelleen hyvin käytännössä. Mitä tulee televisio- ja radiotoimittajien sananvapauteen, Maltalla on riippumaton yleisradiotoiminnasta vastaava viranomainen, jonka jäsenet nimittää tasavallan presidentti saatuaan lausunnon pääministeriltä ja kuultuaan opposition edustajia. Vuoden 1991 yleisradiolaissa, jota on muutettu vuonna 2000, määritellään yleisradiotoiminnasta vastaavan viranomaisen toimivalta, velvollisuudet ja taloudelliset resurssit. Maltan perustuslain ja lainsäädännön mukaisesti yleisradiotoiminnasta vastaava viranomainen vastaa erityisesti seuraavista asioista: - Asianmukaisen puolueettomuuden säilyttämisen varmistaminen politiikkaan tai teollisuuteen liittyvissä kiistanalaisissa asioissa tai ajankohtaiseen yleiseen politiikkaan liittyvissä asioissa. - Lähetysmahdollisuuksien ja -ajan oikeudenmukainen jakaminen eri poliittisiin puolueisiin kuuluvien henkilöiden välillä. - Toimilupien haltijoiden ja Maltalla (kansallisella ja kunnallisella tasolla) radio- ja televisiopalveluja tarjoavien sopimusosapuolten valinta ja osoittaminen. - Asemien toiminnan valvonta perustuslain vaatimusten, lainsäädännön sekä asianmukaisten toimilupien ja sopimusten osalta. - Maltan perustuslain ja lainsäädännön noudattamisen sekä seuraamusten määräämisen valvonta. Ottaen huomioon Maltan yleisradiotoiminnasta vastaavan viranomaisen aseman, velvollisuudet ja riippumattomuuden komissio katsoo, että viranomainen on pätevä tutkimaan kaikkia toimittajien sananvapauden rajoituksia ja ryhtymään tarvittaessa asianmukaisiin toimiin. Komissio tarkkailee edelleen sitä, että Maltan yleisradiotoiminnasta vastaava viranomainen kykenee huolehtimaan tehtävistään Maltan perustuslain ja lainsäädännön mukaisesti. Maltan työväenpuolueen (MLP) päätös boikotoida Where's Everybody -yhtiön televisio-ohjelmia on Maltan sisäinen asia, jota on tarkasteltava sitä taustaa vasten, että kaksi tärkeintä puoluetta ovat eri mieltä unioniin liittymisestä. Tähän liittyen komissio on kiinnostuneena myös pannut merkille, että MLP on päättänyt nimittää johtajansa edustajakseen Euroopan unionin tulevaisuutta käsittelevään valmistelukuntaan. Komissio on edelleen vakuuttunut siitä, että Malta on saavuttanut toimielinten vakauden, demokratian takaamisen ja oikeusvaltion. Komissio seuraa edelleen tarkasti kehitystä tällä osa-alueella jäsenyyttä edeltävänä aikana ja ryhtyy tarvittaessa asianmukaisiin toimiin varmistaakseen, että sananvapautta kunnioitetaan edelleen Maltalla. (1) KOM(2001) 700 lopullinen.